Poskantoor aanvaar nou bankkaarte vir lisensiehernuwings(Foto: Esther Lourens) Die Poskantoor sê hy aanvaar voortaan debiet- en kredietkaarte as betaalmiddel vir die hernuwing van motorlisensies by alle poskantore waar dié diens beskikbaar is. Die kantore het voorheen net kontant as betaling hiervoor aanvaar. “Die diens is by sekere poskantore in al Suid-Afrika se provinsies beskikbaar, behalwe Mpumalanga en die Wes-Kaap. Die lys met takke waar die diens beskikbaar is, is op die poskantoor se webblad,” het Johan Kruger, woordvoerder van die Poskantoor, gesê. Die hernuwing van motorlisensies is die gewildste van alle transaksies by poskantore – ŉ duidelike bewys dat die diens ŉ groot sukses is, het Kruger gesê. Motoriste wat ŉ verkeersboete ingevolge die Administratiewe Beregting van Padverkeersmisdrywe-wet, ook bekend as Aarto, opgelê is, kan dit ook by enige poskantoor betaal.